
Резюме: В доклада са представени съвременните тенденции в развитието на игровото действие и взаимодействие. Анализирана е връзката между играта и ученето, като е поставен акцент върху емоционалните аспекти на комуникацията между участниците. Игровото взаимодействие е разгледано от социален, когнитивен и сензомоторен аспект.

Abstract: This report presents current trends in the development of play-based activities and interaction. It analyses the relationship between play and learning, with a focus on the emotional aspects of communication between participants. Play-based interaction is examined from social, cognitive and sensorimotor perspectives.

Увод
Играта е основната форма на дейност за детето. Тя е определящ фактор за неговото физическото, психическото, когнитивното и социалното развитие. 
В предучилищното образование детската игра изисква специална подкрепа и насърчаване. Без такава подкрепа развитието на игровите дейности се забавя значително, но от друга страна прекомерната намеса на учителя в този процес може да окаже негативно влияние върху спонтанността и творчеството.
В последните години се наблюдава силно педагогизиране на играта. Решаването на дидактичните задачи и достигането до определени цели измества фокуса на процеса от детето към образователните постижения. 

Игровият подход в предучилищното образование
Игровият подход се превръща в педагогически подход, когато възрастните се опитват да подпомогнат себеактуализацията на детето, да го насърчат да развие способността си да взема решения и самостоятелно да прави избори, свързани с игровия процес. Вродената способност за игра, подготвяща детето за живота, все по-често се пренебрегва и се замества от дидактични задачи и очаквани резултати. Тази тенденция влияе върху вдъхновяващата функция на игровата интеракция, инициирана от детето като достъпна стратегия за придобиване на субективно значим и емоционално обагрен опит. А когато пред него „(…)  стоят непостижими задачи, то и мотивацията за учене спада, нарушава се баланса на познатото и непознатото, от което страдат не само познавателните способности, но и чувството за самоценност, успеваемост и реалистичност на Аз-а“ [1]. 
От друга гледна точка, стремежът да се удовлетворят детските потребности от положителни емоционални преживявания, превръща планирането на играта в своеобразно забавление, без да се отчитат нейните развиващи функции. Докато играта се характеризира с различни особености като повторения, упражнения, динамика, спонтанност, креативност, комуникативност и др., забавлението се отличава с ориентацията си към незабавно задоволяване на стимулите за действие. Налице е замяна на процеса на радост от взаимодействието с удовлетворението от бързо достигната цел. 
Педагогиката на играта разглежда нейната многопластовост и взаимосвързаност с всички области на живота. Трудно е да бъдат определени границите ѝ и формите ѝ на проявление. При проектирането и организирането на игри с образователна цел не трябва да се пренебрегват и други нейни характеристики – динамичността и спонтанността ѝ, както и липсата на рамки, които ограничават разгръщането ѝ във времето и пространството. Игровият процес може да бъде планиран, но не и ограничаван. Той може да бъде придружаван и наблюдаван, но не и прекратяван. Защото „наблюдението на играта помага на учителите да разберат кои дейности и материали децата използват най-вече, колко сложно игрово съдържание разгръщат, какъв е социалният контекст на играта и спецификата на темите, които развиват, както и на ролите, които поемат, каква е продължителността на играта, как протича комуникацията на детето с другите в игровите ситуации“ [2]. 
Ролята на учителя в многоплановата процесуалност на играта е да дава възможност на детето да се превърне в субект, да открива собствената си социална идентичност и да влезе в кооперативно социално взаимодействие с другите в групата. Както посочва Симеонова, „при децата в предучилищна възраст се наблюдава постоянен стремеж към себе актуализация с цел пълноценно себеизразяване при контакти в разнообразни социални ситуации“ [3]. 
Педагогическите стратегии за ръководене на детската игра от учителя могат да бъдат обособени в следните направления:
1. Стратегии за съвместна игра. При съвместните игри педагогът и децата играят един с друг, а не един до друг. Този вид взаимодействие предполага линейност и диалогичност на комуникацията. Децата се чувстват равнопоставени на възрастния, техните предложения и действия са по-уверени. Основно предимство е усещането за значимост и принадлежност към групата, както и възможността за укрепване на доверителните отношения между участниците.
2. Стратегии за индиректно ръководене на играта. При тях учителят поема ролята на организатор и координатор, задава въпроси, предлага допълнителни материали, поощрява предложения за продължаване на играта или за позитивни промени в правилата. 
3. Стратегии за директно ръководене на играта. Ролята на педагога в игровото взаимодействие е доминантна. Той открито прави предложение за игра, съобщава правилата, проектира игровите действия и при необходимост обяснява, показва или демонстрира. Този тип стратегии се прилагат най-често при организиране на игри с правила. Тяхната цел е достигане на определен дидактичен резултат. При тях като най-голям недостатък може да се отчете липсата на въображение, творчество, вътрешна мотивация и емоционална удовлетвореност от самия процес на игра.
Детската игра може да бъде разглеждана и анализирана от много аспекти. Нейното развитие може да бъде наблюдавано, но не и напълно контролирано. Често в един процес спонтанно се интегрират различни видове игри, ролите се променят, а правилата се игнорират. 
Един от основните аспекти на играта е  социалният. Той обхваща нивата на активност при взаимодействието и комуникацията. В процеса на игрово взаимодействие детето действа от позицията на роля, която може да бъде припозната от него като желана и комфортна или да предизвика напрежение и стрес. Както положителните емоции, така и негативните преживявания от позицията на ролята, спомагат за натрупването на социален опит и за формирането на социална и емоционална интелигентност. Тази връзка в своите изследвания откроява и П. Конакчиева. Авторката аргументира виждането, че „преживените емоции са значимо условие за успешната адаптация на детето от предучилищна възраст. В процеса на формиране на детската личност се разширява спектърът на социално обусловените емоции, които са в основата на социалноориентираното поведение“ [4].  Затова от съществено значение е гарантирането на „(…) разнообразен социално обвързващ контекст, в който е възможно изпробване на вече придобит комуникативен опит в различни по вид игрови ситуации с насоченост към последващото му транслиране в общуването, съпътстващо ежедневната детска жизнедейност“ [5].  
Когнитивният аспект обхваща разбирането, запомнянето и прилагането на правилата и дейностите на играта, но също така тук  определящи  са и въображението, и емоционалното състояние на детето.  Тъй като „емоционалната стабилност и социабилност (общителност, дружелюбност, контактност, адаптивност към дейности) се свързват с личностното развитие и те определят измеренията на индивидуалното израстване. То се съпътства от степента на съзнателност…, което е резултат от аналитичното, системно опознаване на света“ [6]. 
Сензомоторният аспект обхваща сетивните усещания и физическите движения. През последните години редица изследователи в областта на предучилищната педагогика определят децата като „малки изследователи“, което се дължи на стратегиите за опознаване на света, а именно чрез сетивата. Активната двигателна дейност в този период е предпоставка за развитие на фината и грубата моторика, контролът на тялото и здравословния начин на живот. 
Неоспорим факт е, че днес децата имат все по-ограничена възможност да се движат и да комуникират в естествена природна среда. За сметка на това, свободното им време преминава в специално проектирана обстановка, което води до постепенна, но устойчива институционализация на детството. 
Според Спиридонова, отворените игрови пространства осигуряват:
· „свобода на избор на микронивото на пространството и на микронивото на материалите в него: децата определят зоните за игра, както и функциите на материалите в нея;
· нелинейност: няма фиксиран маршрут или предварително зададен ред;
· изследване и откриване: основен фокус е изследването и откриването на нови територии, обекти и взаимодействия;
· креативност: децата могат да експериментират със своите действия и стратегии“ [7]. 
Липсата на възможности за игра на открито се все по-често се замества с игра вкъщи, в детската градина, в центрове и други образователни и развлекателни институции. Както отбелязва К. Петрова, „престоят на открито осигурява най-добрата умствена почивка, а заедно с това се задоволяват нуждите на детския организъм от движения“ [8]. 
В този контекст, могат да бъдат определени следните тревожни тенденции:
· игрите в закрита и контролирана среда изместват непреднамерената игра на открито;
· ограничава се самостоятелността, творчеството и спонтанността;
· редуцират се възможностите за самостоятелно опознаване на света и експериментиране;
· сериозните игри са предпочитани от децата пред тези, в които комуникацията е на физическо ниво;
· активното внимание и концентрация по време на сериозни игри са много по-устойчиви и продължителни във времето от спонтанните творчески игри;
· децата изпитват затруднения в груповата комуникация, трудно разпознават емоции и не успяват да се кооперират самостоятелно;
· приоритетни са правилата и резултата, а не радостта от взаимодействието.

Фактори за развитие на играта в семейството
Детската игра започва своето развитие в рамките на семейството и е опосредствана от личните и социалните взаимоотношения между неговите членове. Всъщност тя е източник за генериране на идеи и създаване на светове.
 Въздействието на семейното обкръжение върху играта и игровото поведение не трябва  да бъде подценявано по отношение на изграждане на социални взаимоотношения, устойчиви модели на поведение и емоционална рефлексия. Ето защо в своите разработки Й. Цанева защитава тезата, че „семейството не винаги проявява умение да изслушва, насърчава, мотивира детето си или обратно – дава му свобода за която то няма готовност“ [9]. 
Децата се учат да играят, като подражават на устойчиви родителски модели на поведение. Конструктивното откликване на интересите, въпросите и желанията на растящата личност, се отразява както на социалната комуникация, така и на интелектуалното развитие в ранна детска възраст.
Родителските модели на поведение оказват влияние и върху процесите на възприемане на заобикалящата среда чрез игра. Освен това тези процеси са силно емоционално обагрени. Те играят важна роля и в подкрепата на детското въображение, съзнателно или несъзнателно съдействат за структуриране на игровия опит.
Като основни фактори за позитивно развитие на детската игра в семейна среда могат да бъдат определени:
· свободно време за съвместни игри и придружаване на детето за игри на открито с други деца;
· отговорно отношение към разпределението на свободното време на детето;
· подкрепа на детската фантазия и емоционалност;
· обогатяване на представите за света чрез художествена литература, лични впечатления, съвместни пътувания и др.;
· уважение към спонтанните прояви на неувереност, настойчивост, раздразнителност, нетърпеливост и др., съпътстващи игровия процес;
· личен пример на социално взаимодействие;
· контрол на екранното време, прекарано пред телефони, таблети, компютри и др. устройства;
· формиране на емоционална интелигентност чрез подкрепа на себеизразяването при влизането в роли.
Благоприятната среда за игри в семейството притежава следните характеристики:
· емоционален комфорт за всички членове на семейството;
· позитивно пространство за споделяне и съпреживяване;
· поддържане на устойчиви доверителни връзки;
· разрешаване на конфликтни ситуации чрез активна комуникация;
· толерантност, уважение и отговорност към нуждите и желанията на всички членове на семейството .

Заключение
  Вродената способност за игра, подготвяща детето за живота, се изменя и често се замества от забавлението. Никога досега играта, която трябва да се реализира заради самата нея, не е била толкова силно свързана с икономически интереси и образователни норми. Никога досега предлагането на материали за игра не е било толкова голямо. Никога досега публичната дискусия за възможните рискове във връзка с мултимедийните игри не е била толкова противоречива.
Като тревожна тенденция може да бъде определена липсата на контрол над емоциите, свързани с преживяванията в процеса на игровото взаимодействие. Причините ще бъдат обект на изследване и анализ през следващите години, но едно е сигурно – развитието на технологиите и информационната пренаситеност бавно, но сигурно променят значимостта на играта за детското развитие. Затова съвременните тенденции при реализирането на игровото действие и взаимодействие налагат използването на гъвкави подходи в педагогическия процес. Отправна точка за тяхното идентифициране е обучението в и чрез играта, което консолидира визиите на теоретици и практици, ангажирани с разработване и прилагане на интегративни модели, фокусирани върху холистичното развитие на детската личност. 

